Solidariteit aan Hlaudi – trek klagtes en skorsings amptelik terugThandeka Gqubule, Foeta Krige en Suna Venter stap na die konstitusionele hof (1 Julie 2016) Foto: @SolidariDirk/Twitter Die vakbond Solidariteit het Saterdag ’n brief aan Hlaudi Motsoeneng, bedryfshoof van die SAUK, geskryf waarin gevra word om berigte, wat beweer dat hy bereid is om die omstandighede van die skorsings te hersien, te bevestig. Indien dit waar is, versoek Solidariteit dat die skorsings dan amptelik opgehef en die klagtes teen al ses werknemers teruggetrek word. Solidariteit vra ook dat die oorspronklike sensuur-instruksie herroep word. Volgens Dirk Hermann, bestuurshoof van Solidariteit, sal die vakbond se regspanne, totdat die skorsings van Foeta Krige, Thandeka Gqubule en Suna Venter en klagtes teen al ses werknemers nie formeel teruggetrek is nie, voluit voortgaan met hul voorbereiding om die skorsings en klagtes te beveg. Solidariteit verteenwoordig die werknemers. “Die kern van die probleem is egter die oorspronklike sensor-instruksie dat die SAUK nie beeld- en klankmateriaal van geweld by onluste mag uitsaai nie. Die instruksie is onregmatig en ondermyn grondwetlike beginsels soos vryheid van spraak en die publiek se reg op inligting. Solidariteit sal voortgaan met regsaksies, al moet hy dit tot in die konstitusionele hof voer om die instruksie ongeldig te laat verklaar. As ons dit nie doen nie, sal joernaliste altyd onder die swaard van sensuur moet werk,” het Hermann gesê. Lees alle vorige berigte oor die SAUK op Maroela Media.